Na osnovu člana 22 stav 2 Zakona o komunalnim djelatnostima (“Službeni list CG”, br. 55/16, 74/16, 2/18 i 66/19), Ministarstvo održivog razvoja i turizma donijelo je

**PRAVILNIK**

**O USLOVIMA ZA OBAVLJANJE KOMUNALNE DJELATNOSTI**

**Član 1**

Vršilac komunalne djelatnosti, radi obavljanja komunalnih djelatnosti, treba da ispunjava uslove date u Prilogu 1 koji čini sastavni dio ovog pravilnika.

**Član 2**

 Ovaj pravilnik stupa na snagu osmog dana od dana objavljivanja u „Službenom listu Crne Gore“, a primjenjivaće se od 1. marta 2023. godine.

**Broj: 13 -174/57**

**Podgorica, 2. juna 2020. godine**

 **RUKOVODILAC RADOM MINISTARSTVA**

 **Duško Marković, predsjednik Vlade Crne Gore**

**PRILOG 1**

**USLOVI ZA OBAVLJANJE KOMUNALNE DJELATNOSTI**

**1. Tehnička opremljenost**

 Pod tehničkom opremljenošću za obavljanje komunalnih djelatnosti smatra se opremljenost potrebnom mehanizacijom, mašinama, opremom i odgovarajućim prostorom.

**2. Uslovi za mašine, mehanizaciju i opremu**

 Mehanizacija, mašine i oprema koja se koristi za obavljanje komunalne djelatnosti treba da bude usklađena sa propisima kojima se uređuje tehnička ispravnost.

**3. Uslovi za prostor**

 Privredno društvo, odnosno drugo lice koje obavlja određenu komunalnu djelatnost treba da ima u svojini, zakupu ili stalnom korišćenju poslovni prostor (administrativni, radni i pomoćni) koji ispunjava uslove definisane građevinskim, tehničkim, protivpožarnim, sanitarnim, i drugim propisima.

**4. Kadrovska osposobljenost**

 Vršilac komunalne djelatnosti kadrovski treba da ima određen broj angažovanih zaposlenih lica koji omogućava nesmetano obavljanje poslova.

 Kadrovsku osposobljenost privredno društvo, odnosno preduzetnik dokazuje ugovorima o radu zaključenim sa zaposlenim licima, zaključenim ugovorima o poslovno tehničkoj saradnji, diplomama o stečenom obrazovanju zaposlenih i drugih angažovanih lica i licencama zaposlenih, odnosno drugih angažovanih lica, ukoliko se to zahtjeva posebnim zakonom.

 Pored zaposlenih neposredno vezanih za obavljanje djelatnosti , privredno društvo vršilac komunalne djelatnosti obezbjeđuje najmanje i sljedeći stručni kadar (kao stalno zaposlene ili angažovanjem sklapanjem poslovnih ugovora):

1. jednog pravnika za obavljanje pravnih poslova VII1 ili VII2 nivoa kvalifikacija,
2. jednog ekonomistu za obavljanje ekonomskih, računovodstvenih i financijskih poslova ekonomske struke V nivoa, odnosno VII1 ili VII2 nivoa kvalifikacija,
3. jedno lice odgovarajućeg smjera obrazovanja za obavljanje blagajničkih poslova IV1/V nivoa kvalifikacija ili diploma visokog obrazovanja VI nivoa kvalifikacija,
4. jedno lice za obavljanje administrativno tehničkih poslova IV1 nivoa kvalifikacija ekonomskog, opšteg ili tehničkog smjera, i
5. jednog radnika I1 nivoa kvalifikacija na održavanju čistoće poslovnih prostorija.

 Ako privredno društvo, odnosno preduzetnik obavlja više komunalnih djelatnosti, zaposleni na poslovima iz stava 4 ove tačke mogu biti zajednički.

**5. Uslovi tehničke opremljenosti za upravljanje atmosferskim vodama**

 Privredno društvo, odnosno preduzetnik koje je upisano u Centralni registar privrednih subjekata (u daljem tekstu: CRPS) za obavljanje poslova upravljanja atmosferskim vodama, odnosno održavanja atmosferske kanalizacije ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje potreban broj odgovarajuće opreme, mehanizacije, mašina i vozila u ispravnom stanju.

 Minimalnu tehničku opremljenost koju treba da posjeduje vršilac komunalne djelatnosti upravljanja atmosferskim vodama za poslove održavanja atmosferske kanalizacije čine:

* visokopritisna autocistijerna za pročišćavanje atmosferske kanalizacije;
* pumpa za pročišćavanje i crpljenje kišnice iz zapušene atmosferske kanalizacije;
* vozilo za pregled stanja atmosferske kanalizacije; i
* ručni alat.

**6. Uslovi kadrovske osposobljenosti za upravljanje atmosferskim vodama**

 Minimalan broj i stručna osposobljenost zaposlenih na upravljanju atmosferskim vodama određuje se u odnosu na dužinu atmosferske kanalizacije koju održava vršilac komunalne djelatnosti, a prema kriterijumu: jedan neposredni izvršilac na 5 km atmosferske kanalizacije.

 Minimalan broj svih izvršilaca koji obavljaju djelatnost upravljanja atmosferskim vodama, ondosno održavanja atmosferske kanalizacije, koje treba da ima vršilac komunalne djelatnosti je:

* jedan tehničar građevinske ili mašinske struke;
* određen broj neposrednih izvršilaca III/II/I nivoa kvalifiakacija za održavanje atmosferske kanalizacije utvrđen prema kriterijumu iz stava 1 ove tačke;
* jedan vozač.

**7. Uslovi tehničke opremljenosti za uređenje i održavanje javnih površina**

 Privredno društvo, odnosno preduzetnik koje je upisano u CRPS za obavljanje poslova uređenja i održavanja javnih površina ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje potreban broj odgovarajuće opreme, mehanizacije, mašina i vozila u ispravnom stanju.

 Minimalnu tehničku opremljenost koju treba da posjeduje vršilac komunalne djelatnosti upravljanja i održavanja javnih površina, osim javnih zelenih površina, čine:

* autočistilica,
* autocistijerna,
* utovarna lopata,
* vozilo za uklanjanje snijega ili odgovarajući priključci za standardno radno vozilo, osim u opštinama u kojima se ne zadržava snijeg na javnim površinama,
* sniježni plug, osim u opštinama u kojima se ne zadržava snijeg na javnim površinama,
* duvalica lišća sa javnih površina,
* vozilo za prevoz radnika,
* kompletno opremljena kolica sa alatom (metla, lopata, grabulje i slično).

Minimalnlu tehničku opremu koju treba da posjeduje vršilac komunalne djelatnosti održavanja javnih zelenih površina čine:

* kosačica za travu, trimer za uređenje živice,
* traktor sa prikolicom,
* motokultivator/samohodna freza za obradu manjih površina zemljišta,
* vozilo sa dizalicom /korpom za orezivanje stabala,
* kombinovane alatke za košenje trave i krčenje šikare,
* motorna i produžena testera za sječu stabala,
* duvalica lišća,
* drobilica za grane,
* prskalice za hemijsko tretiranje biljaka,
* vozilo za prevoz radnika,
* ručni alat.

**8. Uslovi kadrovske osposobljenosti za održavanje javnih površina**

 Minimalni broj i stručna osposobljenost zaposlenih određuje se u odnosu na površinu koju održava vršilac komunalne djelatnosti, a prema kriterijumu:

* na održavanju čistoće na javnim površinama, uključujući i javne zelene površine -jedan neposredni izvršilac na 9.000 m2 površine koja se održava;
* na obavljanju ostalih poslova vezanih za održavanje javnih površina, osim javnih zelenih površina - jedan neposredni izvršilac na 20.000 m2;
* na održavanju javnih zelenih površina, ne računajući čišćenje - jedan neposredni izvršilac na 5.000 m2 površine koja se održava.

 Minimalan broj svih izvršilaca koji obavljaju djelatnost održavanja javnih površina koje treba da ima vršilac komunalne djelatnosti je:

* jedan radnik za nadzor tehničke struke IV1 nivoa kvalifikacije;
* određen broj neposrednih izvršilaca II/I nivoa klasifikacije za održavanje čistoće na javnim površinama utvrđen prema kriterijumu iz stava 1 al. 1 i 2 ove tačke;.
* jedan vozač na 10 neposrednih izvršilaca iz stava 1 al. 1 i 2 ove tačke.

 Minimalan broj izvršilaca koji obavljaju djelatnost održavanja javnih zelenih površina, ne računajući zaposlene na održavanju čistoće na javnim zelenim površinama, koje treba da ima vršilac komunalne djelatnosti je:

* jedan inženjer šumarstva smjer pejzažne arhitekture ili opšti smjer, odnosno inženjer poljoprivrede odsjek za hortikulturu ili slično;
* jedan radnik za nadzor SSS šumarske, poljoprivredne ili tehničke struke;
* određen broj neposrednih izvršilaca za uređivanje javnih zelenih površina, III/II/I nivoa kvalifiakacija, utvrđen prema kriterijumu iz stava 1 alineja 3 ove tačke;
* jedan vozač na 10 neposrednih izvršilaca iz stava 2 alineja 3 ove tačke.

**9. Uslovi tehničke opremljenosti za upravljanje javnom rasvjetom**

 Privredno društvo, odnosno preduzetnik, koje je upisano u CRPS za obavljanje poslova održavanja javne rasvjete ispunjava uslove u pogledu tehničko-tehnološke opremljenosti za obavljanje tih poslova ako po osnovu prava svojine, lizinga ili zakupa posjeduje potreban broj odgovarajuće opreme, mehanizacije, mašina i vozila u ispravnom stanju.

 Minimalnlu tehničko-tehnološku opremljenost koju treba da posjeduje vršilac komunalne djelatnosti za upravljanje javnom rasvjetom čine:

* vozilo za obilazak terena,
* vozilo sa korpom za održavanje javne rasvjete,
* vozilo za prevoz radnika i materijala,
* potreban alat.

**10. Uslovi kadrovske osposobljenosti za upravljanje javnom rasvjetom**

 Minimalni broj i stručna osposobljenost zaposlenih određuje se u odnosu na broj rasvjetnih tijela ili broj stubova javne rasvjete, a prema kriterijumu:

* jedan izvršilac na 1.200 rasvjetnih tijela; ili
* jedan izvršilac na 900 stubova javne rasvjete.

 Minimalan broj izvršilaca koji obavljaju djelatnost upravljanja objektima, instalacijama i uređajima javne rasvjete koje treba da ima vršilac komunalne djelatnosti je:

* jedno lice sa IV1 nivoom kvalifikacija, smjer - elektrotehnika,
* određeni broj neposrednih izvršilaca elektro struke utvrđen prema kriterijumu iz stava 1 ove tačke, svih nivoa kvalifikacija navedene struke,
* jedan vozač na 10 izvršilaca iz al. 1 i 2 ovog stava.

**11. Uslovi tehničke opremljenosti za održavanje opštinskih puteva i biciklističkih staza**

 Privredno društvo, odnosno preduzetnik koje je upisano u CRPS za obavljanje poslova održavanja puteva ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje potreban broj odgovarajuće opreme, mehanizacije, mašina i vozila u ispravnom stanju.

 Minimalnlu tehničku opremu koju treba da posjeduje vršilac komunalne djelatnosti održavanja opštinskih puteva čine:

* kamion kiper,
* kombinovana mašina,
* utovarivač,
* buldozer,
* bager,
* finišer,
* vibrovaljak,
* mašina za horizontalnu signalizaciju,
* posipač soli, plug za čišćenje snijega,
* vibraciona ploča sa hodom unaprijed (vibro žaba),
* rezaljka za asfalt i beton.

**12. Uslovi kadrovske osposobljenosti za održavanje opštinskih puteva i biciklističkih staza**

 Minimalni broj i stručna osposobljenost zaposlenih određuje se u odnosu na dužinu puta koju održava vršilac komunalne djelatnosti, a prema kriterijumu: 1 neposredni izvršilac na 10 km puta.

Minimalan broj izvršilaca koji obavljaju djelatnost održavanja opštinskih puteva koje treba da ima vršilac komunalne djelatnosti:

* jedan diplomirani građevinski ili mašinski inženjer,
* dva građevinska tehničara,
* jedan elektro tehničar,
* odgovarajući broj radnika IV2 i/ili III nivoa kvalifikacije različitih struka i radnika I1 nivoa kvalifikacije, prema kriterijumu iz stava 1 ove tačke.
* tri vozača.

**13. Uslovi tehničke opremljenosti za održavanje korita vodotoka od lokalnog značaja**

 Privredno društvo, odnosno preduzetnik koje je upisano u CRPS za obavljanje poslova održavanja korita vodotoka ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje potreban broj odgovarajuće opreme, mehanizacije, mašina i vozila u ispravnom stanju.

 Minimalnlu tehničku opremu koju treba da posjeduje vršilac komunalne djelatnosti održavanja korita vodotoka od lokalnog značaja čine: kamion kiper, bager, buldozer, trimer za uređenje živice.

**14. Uslovi kadrovske osposobljenosti za održavanje korita vodotoka od lokalnog značaja**

 Najmanji potreban broj i stručna osposobljenost zaposlenih određuje se u odnosu na dužinu korita vodotoka od lokalnog značaja koji održava vršilac komunalne djelatnosti, a prema kriterijumu: 1 neposredni izvršilac na 5 km korita vodotoka.

 Minimalan broj izvršilaca koji obavljaju djelatnost održavanja korita vodotoka od lokalnog značaja koje treba da ima vršilac komunalne djelatnosti:

* jedan građevinski tehničar,
* broj neposrednih izvršilaca različitih struka i nivoa kvalifikacije (IV2, III, I1) utvrđenog prema kriterijumu iz stava 1 ove tačke.

**15. Uslovi tehničke opremljenosti za održavanje javnih groblja, kapela i krematorijuma i sahranjivanje**

Privredno društvo, odnosno preduzetnik koje je upisano u CRPS za obavljanje poslova održavanja javnih groblja, kapela i krematorijuma i sahranjivanje ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje odgovarajući prostor i potreban broj odgovarajuće opreme i uređaja.

 Minimalnu tehničku opremu koju treba da posjeduje vršilac komunalne djelatnosti održavanja javnih groblja, kapela i krematorijuma i sahranjivanje čine:

* zatvoren prostor za izlaganje umrlog, površine najmanje 12 m2,
* jedan klimatizacioni uređaj za sanduk,
* jedno specijalizovano vozilo za prevoz umrlog,
* jedna kolica za prevoz pokojnika u okviru groblja,
* jedna kosilica za travu,
* jedna kolica kompletno opremljena alatom za održavanje čistoće na groblju (kanta, metla, lopata, grabulje, makaze za orezivanje drvća i živica).

**16. Uslovi kadrovske osposobljenosti za održavanje javnih groblja, kapela i krematorijuma i sahranjivanje**

 Minimalni broj i stručna osposobljenost zaposlenih određuje se u odnosu na veličinu groblja, odnosno broj grobnih mjesta, po kriterijumu: najmanje dva izvršioca bez obzira na veličinu groblja, plus najmanje po jedan izvršilac na svakih 300 grobnih mjesta.

Minimalan broj izvršilaca koji obavljaju djelatnost održavnja javnih groblja, kapela i krematorijuma i sahranjivanje koje treba da ima vršilac komunalne djelatnosti:

* jedno lice tehničke struke (V ili IV1 nivoa kvalifikacije),
* odgovarajući broj radnika IV2 ili III nivoa kvalifikacije različitih struka i I1 radnika, prema kriterijumu iz stava 1 ove tačke,
* jednog vozača.

**17. Uslovi tehničke opremljenosti za održavanje pijaca**

 Privredno društvo, odnosno preduzetnik koje je upisano u CRPS za obavljanje poslova održavanja pijaca ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje odgovarajući prostor i potreban broj odgovarajuće opreme i uređaja.

 Minimalnu tehničku opremljenost koju treba da posjeduje vršilac komunalne djelatnosti održavanja pijaca čine:

* zatvoren ili otvoren i ograđen prostor površine od najmanje 50 m2;
* najmanje pet tezgi za izlaganje robe,
* skladišni prostor za čuvanje vaga, suncobrana i ostalog pribora kojim se služe prodavci robe;
* jedna stočna vaga na stočnoj pijaci;
* poseban prostor za smještaj posuda za odlaganje otpada.

**18. Uslovi kadrovske osposobljenosti za održavanje pijaca**

 Najmanji potreban broj i stručna osposobljenost zaposlenih određuje se u odnosu na veličinu pijace, odnosno broj prodajnih mjesta po kriterijumu: 1 neposredni izvršilac na 50 prodajnih mjesta.

Minimalan broj izvršilaca koji obavljaju djelatnost održavnja pijaca koje treba da ima vršilac komunalne djelatnosti:

* jedanog radnika za održavanje i nadzor IV1 nivoa kvalifikacije;
* odgovarajući broj IV2 nivoa kvalifikacije i/ili radnika III nivoa kvalifikacije različitih struka i radnika I1/I2 nivoa kvalifikacije, prema kriterijumu iz stava 1 ove tačke, a najnje jednog NK radnika na održavanju higijene prostora.

**19. Uslovi tehničke opremljenosti za održavanje javnih prostora za parkiranje**

 Privredno društvo, odnosno preduzetnik koje je upisano u CRPS za obavljanje poslova održavanja javnih prostora za parkiranje ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje odgovarajući prostor i potreban broj odgovarajuće opreme i uređaja.

 Minimalnu tehničku opremu koju treba da posjeduje vršilac komunalne djelatnosti održavanja javnih prostora za parkiranje čine:

* zatvoren ili otvoren prostor površine najmanje 200 m2,
* jedan samostojeći aparat za naplatu usluga i/ili pokretnu fikskalnu kasu;
* jedan uređaj za očitavanje vozila parkiranih na numerisanim parking mjestima, po prijavi SMS-om;
* jedno vozilo za kontrolu poštovanja propisa i naplate.

**20. Uslovi kadrovske osposobljenosti za održavanje javnih prostora za parkiranje**

 Minimalan broj izvršilaca koji obavljaju djelatnost održavanja javnih prostora za parkiranje koje treba da ima vršilac komunalne djelatnosti:

* dva radnika za naplatu i nadzor javnih parking prostora i javnih garaža;
* jedan radnik I1/I2 stepena kvalifikacije na održavanju javnih parking prostora i javnih garaža.

**21. Uslovi tehničke opremljenosti za obavljanje djelatnosti zbrinjavanja napuštenih i izgubljenih životinja i održavanje skloništa za njihovo zbrinjavanje**

 Privredno društvo, odnosno preduzetnik koje je upisano u CRPS za obavljanje poslova zbrinjavanja napuštenih i izgubljenih životinja i održavanje skloništa za njihovo zbrinjavanje ispunjava uslove u pogledu tehničke opremljenosti za obavljanje tih poslova ako po osnovu prava svojine, lizinga ili zakupa posjeduje odgovarajući prostor urađen i opremljen u skladu sa propisom minstartva nadležnog za poslove poljoprivrede o uslovima koje treba da ispunjavaju pansioni i skloništa za napuštene životinje.

 Minimalnu tehničku opremljenost vršioca komunalne djelatnosti za poslove zbrinjavanja napuštenih i izgubljenih životinja i održavanje skloništa za njihovo zbrinjavanje čine:

* prostor površine najmanje 50 m2, sa pansionima za smještaj životinja izgrađenim u skladu sa propisima (azil);
* jedno vozilo za hvatanje napuštenih kućnih ljubimaca koji se slobodno kreću, opremljeno odgovarajućim alatom,
* jedno vozilo za transport i uklanjanje uginulih životinja i ostalog otpada animalnog porijekla.

**22. Uslovi kadrovske osposobljenosti za obavljanje djelatnosti zbrinjavanja napuštenih i izgubljenih životinja i održavanje skloništa za njihovo zbrinjavanje**

 Minimalan broj izvršilaca koji obavljaju djelatnost zbrinjavanja napuštenih i izgubljenih životinja i održavanja skloništa za njihovo zbrinjavanje koje treba da ima vršilac komunalne djelatnosti:

* tri radnika II ili I2 nivoa kvalifikacije za rad u azilu (hranjenje životinja i čišćenje boksova za životinje)
* jedan radnik II ili I2 nivoa kvalifikacije za hvtanje napuštenih životinja, koji kada nije na terenu pomaže u azilu;
* jedan veterinarski tehničar,
* jedan vozač.